หุ้นยุโรปปิดพุ่ง รับ ECB ส่งสัญญาณผ่อนคลายการเงินเพิ่ม
ตลาดหุ้นยุโรปปิดพุ่งขึ้นแข็งแกร่งเมื่อคืนนี้ (21 ม.ค.) หลังจากนายมาริโอ ดรากี ประธานธนาคารกลางยุโรป (ECB) ส่งสัญญาณว่า ECB จะผ่อนคลายนโยบายการเงินเพิ่มเติมในการประชุมเดือนมี.ค. 
22 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.93% ปิด (21 ม.ค.) ที่ 328.51 จุด ซึ่งเป็นการปรับตัวขึ้นแข็งแกร่งสุดนับตั้งแต่วันที่ 23 ธ.ค.2558, ดัชนี CAC-40 ตลาดหุ้นฝรั่งเศสปิดที่ 4,206.40 จุด เพิ่มขึ้น 81.45 จุด หรือ +1.97%, ดัชนี DAX ตลาดหุ้นเยอรมันปิดที่ 9,574.16 จุด พุ่งขึ้น 182.52 จุด หรือ +1.94% และดัชนี FTSE 100 ตลาดหุ้นลอนดอนปิดที่ 5,773.79 จุด เพิ่มขึ้น 100.21 จุด หรือ +1.77%
ตลาดหุ้นยุโรปดีดตัวขึ้นหลังจากนายมาริโอ ดรากี ประธาน ECB เปิดเผยในการแถลงข่าวเมื่อวานนี้ว่า ECB จะทำการทบทวนนโยบายการเงินในการประชุมครั้งหน้าในเดือนมี.ค. โดยถ้อยแถลงของนายดรากีเป็นการส่งสัญญาณว่า ECB อาจผ่อนคลายนโยบายมากขึ้น และมีมาตรการกระตุ้นเศรษฐกิจในเดือนมี.ค. ส่วนในการประชุมครั้งล่าสุดเมื่อวานนี้ ECB มีมติคงอัตราดอกเบี้ยอ้างอิงไว้ที่ระดับ 0.05% ซึ่งเป็นระดับต่ำสุดเป็นประวัติการณ์ ตามความคาดหมายของตลาด ขณะเดียวกัน ECB ได้คงอัตราดอกเบี้ยเงินฝากที่ธนาคารพาณิชย์ฝากไว้กับ ECB ที่ -0.3%
นายดรากีกล่าวว่า ภาวะปั่นป่วนในตลาดการเงิน และตลาดสินค้าโภคภัณฑ์ รวมทั้งความกังวลเกี่ยวกับการชะลอตัวของเศรษฐกิจจีน และตลาดเกิดใหม่ จะเป็นปัจจัยทำให้ ECB มีการปรับนโยบายในการประชุมครั้งต่อไป นอกจากนี้ นายดรากียังกล่าวว่า ECB จะพิจารณาขยายระยะเวลาในการซื้อพันธบัตรออกไปอีก หากมีความจำเป็น
หุ้นเพียร์สันทะยานขึ้น 17% หลังจากบริษัทประกาศแผนปรับลดจำนวนพนักงานลง 4,000 ตำแหน่ง หรือคิดเป็นอัตราส่วน 10% ของตัวเลขจ้างงานในองค์กร ส่วนหุ้นโลจิเทค อินเตอร์เนชันแนล ปรับขึ้น 9.6% หลังจากบริษัทปรับเพิ่มคาดการณ์ยอดขายและกำไรในปี 2559 อย่างไรก็ตาม หุ้นดอยช์แบงก์ร่วงลง 3.4% หลังจากธนาคารคาดการณ์ว่าอาจจะขาดทุนสูงถึง 2.1 พันล้านยูโร หรือ 2.3 พันล้านดอลลาร์ ซึ่งเป็นผลมาจากต้นทุนการปรับโครงสร้างองค์กร